Drie polisiemans dood toe trok deur stopstraat ryDie polisiemotor is 500 m ver gesleep voordat die vragmotor tot stilstand kon kom. (Foto: Paramedics, SAPS and Firefighters South Africa/Facebook) Drie polisiebeamptes is Woensdag dood toe ŉ vragmotor oor ŉ stopstraat gery en hul motor ŉ halwe kilometer ver gesleep het. Die dood van die beamptes kom slegs dae nadat die Suid-Afrikaanse Polisiediens (SAPD) sy jaarlikse gedenkdag gevier het. Altesame 33 lede is reeds in die 2021-’22-boekjaar in die uitvoering van hul pligte dood. Genl. Fannie Masemola, nasionale polisiekommissaris, sê die jongste sterftes is “ŉ aanslag op die gesag van die staat”. “Ons gaan nie toelaat dat misdadigers amok maak en doen soos hulle lus kry nie – ons kom vir elkeen van hulle.” Kol. Athlenda Mathe, polisiewoordvoerder, sê drie van die polisiebeamptes het Woensdagoggend in Vereeniging gery waar hulle besig was met ŉ misdaadvoorkomingspatrollie. ŉ Vragmotor het egter versuim om by ŉ vierrigting-stopstraat te stop en die beamptes se motor getref. “Die vragmotor het teen die polisiemotor vasgery en dit minstens 500 m ver gesleep voordat dit eindelik tot stilstand gekom het.” Kapt. Shashape Theletsane (58), ao. Aaron Mfazwe (54) en konst. Timothy Mbele (45) is op die toneel dood verklaar. Volgens Mathe was die mans almal gesoute polisiebeamptes, met onderskeidelik 34, 26 en agt jaar diens agter die rug. Mbele was nege jaar lank vantevore ŉ polisiereservis voordat hy as ŉ permanente werknemer aangestel is. Die vragmotorbestuurder is reeds in verband met die beamptes se dood in hegtenis geneem. ŉ Saak van strafbare manslag en roekelose en nalatige bestuur word ondersoek. Magte gemobiliseer ná nog ŉ beampte se dood Masemola het die provinsiale polisiekommissaris, lt.genl. Elias Mawela, opdrag gegee om al sy magte te mobiliseer om diegene op te spoor wat glo drie polisiebeamptes en ŉ veiligheidswag tydens ŉ gewapende rooftog in Tembisa geskiet het. Een van dié beamptes het aan sy beserings beswyk. Luidens ooggetuies op die toneel het ŉ groep gewapende mans vroeg Donderdagoggend by ŉ vulstasie op Andrew Mapheto-rylaan binnegegaan en die winkel van ŉ onbekende bedrag geld en sigarette beroof. Terwyl die groep op die vlug wou slaan, het drie polisiebeamptes by die vulstasie se winkel ingegaan. “Die verdagtes het dadelik op die beamptes en ŉ veiligheidswag begin skiet. Die beamptes het verskeie skietwonde opgedoen en hul dienspistole is gebuit,” sê Mathe. Die beamptes en die wag is na ŉ hospitaal geneem, maar een van die polisiemanne het egter reeds aan sy beserings beswyk. “ŉ Klopjag is aan die gang vir ŉ groep van minstens 15 verdagtes wat in ŉ Toyota Quantum en ŉ Toyota Corolla Prestige op die vlug geslaan het.” Masemola het sy meegevoel aan al vier oorledenes se geliefdes betuig en het die beseerde beamptes spoedige beterskap toegewens.